Trigomiro

Un trigomiro a l'é un programa për calcolador che a fa ëd travaj automatisà ansima a la Ragnà. An anglèis a son ciamà Internet bots, web robots, WWW robots ò bele mach bots, e vàire lenghe a l'han amportà d'amblé la terminologìa anglèisa për definije. An piemontèis la paròla trigomiro (ò trigo) a l'é stàita sërnùa përchè a dan bin l'idèja d'un chèich-còs ëd mecànich anventà për gavesse na gran-a.

Travaj sòlit dij trigomiro
Për sòlit ij trigo a fan travaj nen vàire complicà ma che a ciamo d'esse arpetù motobin soèns. Soa fòrsa a l'é che as ëstofio nen e a travajo motobin pì ampressa ëd lòn ch'a podrìa fé na person-a a man. Ël setor andova a son pì dovrà a l'é col dël tacafilafi ant sla Ragnà, andova che ij trigo a torio sù, as vardo e peui as ëschedo anformassion da 'nt ij servent dla Ragnà ën fasend motobin pì ampressa ëd lòn ch'a podrìa fé na person-a. Minca un servent a peul avej n'archivi denominà robots.txt, andova ch'as buto dle règole për ël tacafilagi che ij trigo a dovrìo apliché (peui s'a lo fan ò nò a dipend tut da se chi a l'ha scrivù ël trigo a jë varda, pa tuti a lo fan).

Ant sël pat, ij trigo as dòvro andova ch'a venta esse bon a reagì pì ampressa ëd lòn ch'a peul fé na person-a, pr'esempi ant ij gieugh ò ant j'aste. Conbin che sòn riva nen vàire 'd soèns, a son dovrà ëdcò mach për fé finta ch'a-i sia na person-a a arsponde andova ch'a-i é gnun.

Ij trigo as dòvro ëdcò për fé dj'arsërche continuà. Webot.com a l'é un dj'esempi ëd sossì, con sò trigo che a giro vàire servent për vëdde lòn ch'a-i cambia an dij contnù multimojen, an manera dë fejlo dlongh savej a j'utent ch'a son scrivusse al servissi.

An wikipedia
Wikipedia a l'é un dj'anvironament andova che ij trigo a son motobin dovrà. As dòvro tant për carié ëd contnù che un a l'é prontasse daspërchiel, sensa esse colegà a la Ragnà, che për buté anliure antërwiki, visadì cole anliure che a men-o da 'nt n'edission a n'àutra.

Category:Trigomiro